Komisijos reglamentas (EB) Nr. 1175/2003
2003 m. liepos 1 d.
iš dalies pakeičiantis atitinkamai Reglamentą (EB) Nr. 883/2001, nustatantį išsamias Tarybos reglamento (EB) Nr. 1493/1999 įgyvendinimo taisykles dėl prekybos su trečiosiomis šalimis vyno sektoriaus produktais, ir Reglamentą (EB) Nr. 2805/95, nustatantį eksporto grąžinamąsias išmokas vyno sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo [1] su paskutiniais pakeitimais, padarytais Reglamentu (EB) Nr. 806/2001 [2], ypač į jo 63 ir 64 straipsnius,
kadangi:
(1) Neseniai buvo sudaryti Europos Sąjungos ir Čekijos Respublikos [3] bei Europos Sąjungos ir Slovakijos Respublikos [4] susitariamai, nustatantys tam tikras nuolaidas tam tikrų žemės ūkio produktų tarifinių kvotų forma ir visišką prekybos kitais žemės ūkio produktais liberalizavimą. Grąžinamųjų išmokų panaikinimas nuo 2003 m. birželio 1 d. vyno sektoriuje yra viena iš šių nuolaidų.
(2) Čekijos ir Slovakijos institucijos įsipareigojo užtikrinti, kad į šias šalis gali būti importuotos tik Bendrijos produktų, kuriems taikomi prekybos susitarimai, už kuriuos nebuvo sumokėtos grąžinamosios išmokos, siuntos. Šiuo tikslu reikėtų iš dalies pakeisti 2001 m. balandžio 24 d. Komisijos reglamento (EB) Nr. 883/2001, nustatančio išsamias Tarybos reglamento (EB) Nr. 1493/1999 įgyvendinimo taisykles dėl prekybos su trečiosiomis šalimis vyno sektoriaus produktais [5], su paskutiniais pakeitimais, padarytais Reglamentu (EB) Nr. 715/2003 [6] 9 straipsnio 6 dalį ir 1995 m. gruodžio 5 d. Komisijos reglamento (EB) Nr. 2805/95, nustatančio eksporto grąžinamąsias išmokas vyno sektoriuje ir panaikinančio Reglamentą (EEB) Nr. 2137/93 [7], su paskutiniais pakeitimais, padarytais Reglamentu (EB) Nr. 715/2003, 1 straipsnį.
(3) Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Išduotos eksporto licencijos su iš anksto nustatyta grąžinamąja išmoka galioja paskirties vietoms - Čekijos Respublikai ir Slovakijos Respublikai tik iki 2003 m. gegužės 31 d. Reglamento (EB) Nr. 883/2001 4 straipsnio 2 dalyje minimas užstatas grąžinamas proporcingai panaudotiems kiekiams.
2 straipsnis
Reglamento (EB) Nr. 883/2001 IV priedas, kuriame pateiktas šalių sąrašas pagal paskirties zoną, kaip nurodyta 9 straipsnio 6 dalyje, pakeičiamas šio reglamento I priedu.
3 straipsnis
Reglamento (EB) Nr. 2805/95 priedas, kuriame apibrėžtos kitos paskirties vietos, pakeičiamas šio reglamento II priedu.
4 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2003 m. birželio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. liepos 1 d.